b'\n_START_ARTICLE_\nOmedlevica\n_START_SECTION_\nDejavniki, ki pospe\xc5\xa1ijo nastanek sinkope\n_START_PARAGRAPH_\nNekatere sinkope, kot je vazovagalna, se pojavljajo predvsem v okoli\xc5\xa1\xc4\x8dinah kot so nenadna mo\xc4\x8dna bole\xc4\x8dina, dolgo stanje na mestu, velika gne\xc4\x8da, vro\xc4\x8dina in podobno. V teh primerih se upo\xc4\x8dasni bitje srca, \xc5\xbeile pa se raz\xc5\xa1irijo, kar zmanj\xc5\xa1a periferni upor, oboje pa prispeva k zni\xc5\xbeanju krvnega pritiska in nastopu sinkope. Sinkopo lahko pospe\xc5\xa1ijo tudi dejavnosti, ki zvi\xc5\xa1ajo pritisk v prsnem ko\xc5\xa1u, to so predvsem dvigovanje te\xc5\xbekih bremen, igranje pihalnih in\xc5\xa1trumentov, napenjanje pri odvajanju blata, ka\xc5\xa1ljanje in podobno. Drugi dejavniki so \xc5\xa1e nekatera zdravila, ki \xc5\xa1irijo \xc5\xbeile ali delujejo diureti\xc4\x8dno, vro\xc4\x8de okolje (raz\xc5\xa1irijo se \xc5\xbeile v ko\xc5\xbei) ali obilni obroki (raz\xc5\xa1irijo se \xc5\xbeile v prebavilih).\n_START_SECTION_\nKako izgleda sinkopa\n_START_PARAGRAPH_\nPred samo izgubo zavesti lahko prizadeta oseba ob\xc4\x8duti rahlo vrtoglavico, zamegljen vid ali izgubo vida na obeh o\xc4\x8desih ter ob\xc4\x8dutek, da so glasovi iz okolice oddaljeni oziroma pridu\xc5\xa1eni. Ob\xc4\x8duti lahko tudi splo\xc5\xa1no \xc5\xa1ibkost, slabost, potenje, ob\xc4\x8dutek mraza in palpitacije (zaznavanje bitja srca)._NEWLINE__NEWLINE_Pogosti znaki med samim napadom sinkope so bledica, potna ko\xc5\xbea, ohlapnost, komaj zaznaven pulz, kr\xc4\x8di ali trzljaji udov in telesa ter v\xc4\x8dasih uhajanje urina._NEWLINE_Sinkopa traja nekaj sekund do eno ali dve minuti, \xc4\x8de je prizadeti v pravilnem polo\xc5\xbeaju. To pomeni, mora biti glava dovolj nizko, da lahko v mo\xc5\xbegane pride kri. \xc4\x8ce prizadeto osebo ljudje ali ovire dr\xc5\xbeijo pokonci, pa bodo mo\xc5\xbegani \xc5\xa1e naprej brez krvi in nezavest bo trajala dlje. Oseba po napadu, ko spet pridobi zavest, ni zmedena in se spomni opozorilnih znakov, po \xc4\x8demer jo lahko lo\xc4\x8dimo od epilepti\xc4\x8dnega napada, pri katerem je poleg zmedenosti lahko prisotna tudi utrujenost in dremavost.\n_START_SECTION_\nPrva pomo\xc4\x8d\n_START_PARAGRAPH_\nOsebe s sinkopo nikoli se smemo dvigovati, ampak jo na mestu dogodka zavarujemo in privzdignemo nogi. \xc4\x8ce se je osebi povrnila zavest, ji lahko damo piti teko\xc4\x8dino (brez mehur\xc4\x8dkov). Omogo\xc4\x8dimo dotok sve\xc5\xbeega zraka v prostor, osebi dvignemo nogi, odpnemo ovratnik (kravato) in damo hladne obkladke. Oskrbimo morebitne po\xc5\xa1kodbe, ki so nastale ob padcu.\n_START_SECTION_\nPreiskave in postavljanje diagnoze\n_START_PARAGRAPH_\nZa postavitev diagnoze so potrebni podatki, ki jih poda oseba, ki je sinkopo do\xc5\xbeivela (anamneza) ter preiskave kot so fizi\xc4\x8dni pregled, EKG, pregled krvi, urina, nevrolo\xc5\xa1ki pregled in nekatere druge.\n_START_SECTION_\nZdravljenje in prognoza\n_START_PARAGRAPH_\nZdravljenje je odvisno od osnovnega vzroka. Pri tistih, kjer je do sinkope pri\xc5\xa1lo zaradi dejavnikov kot so vro\xc4\x8dina, utrujenost, dehidracija in podobno, je dovolj \xc5\xbee samo razlaga stanja. \xc4\x8ce pa le\xc5\xbeijo vzroki drugje, npr. v srcu, metabolnih poteh in drugje, pa je potrebno zdraviti osnovno bolezen oziroma motnjo. Tudi prognoza je odvisna od vzroka in je ve\xc4\x8dinoma dobra. Pri manj\xc5\xa1em dele\xc5\xbeu pa sinkopa opozarja na resnej\xc5\xa1o bolezen ali stanje.'